Guvernul Dăncilă trebuie să fie lăsat să-și facă treaba, pentru că oricum e mai bun decât Cabinetul Cioloş. E replica dată azi preşedintelui Klaus Iohannis de ministrul Fondurilor Europene, Rovana Plumb. Ea a precizat că, în primul trimestru al acestui an, România are o creştere cu 44 la sută a absorbţiei fondurilor europene.

Foto: Inquam Photos / Octav Ganea

„Iohannis mimează îngrijorarea, pentru că altfel s-ar fi sesizat şi în 2016 în timpul guvernării Iohannis-Cioloş, când absorbţia fondurilor europene era 0%. De aici şi numele Guvernului Cioloş de "Guvernul zero barat". Am reuşit să transformăm acel zero barat al domnului Cioloş în 16%, faţă de media europeană de 18%.(...) Pentru mine este chiar de neînţeles modul în care domnul preşedinte a vorbit despre evoluţia fondurilor europene în acest an în primul trimestru, pentru că în primul trimestru al acestui an, per total fonduri europene, avem o creştere cu 44% mai mare decât în anul precedent.

Nu vreau să intru într-o polemică, însă aceste conflicte, această încrâncenare politică nu ajută cu nimic la bunul mers de care avem cu toţii nevoie, la bunul mers al României. Eu cred că ar imperios necesar, ca să îl citez pe domnul preşedinte Iohannis, ca Guvernul să fie lăsat să îşi facă treaba”, a spus Rovana Plumb.

„Dacă avem o certitudine în momentul de faţă aceasta este că în mod cert acest Guvern este mult mai bun decât Guvernul Cioloş. În mod cert 16% este mai mult decât 0%. Doamna premier Viorica Dăncilă a avut mereu o atitudine constructivă faţă de domnul preşedinte Iohannis, s-a purtat mereu cu decenţă şi eleganţă, asta pentru că noi am înţeles încă de la bun început că romanii s-au săturat de conflicte. Românii vor să ne vadă că lucrăm împreună pentru ei şi pentru români. Şi acest lucru îl vom face în continuare”, a adăugat ministrul.

Klaus Iohannis a spus luni că fondurile europene sunt un nou eşec al PSD.

„Pe partea de venituri suntem cu 37% sub valoarea programată. La cheltuieli suntem la 43% sub valoarea programată. Este totuşi mult sub ce s-a programat. Este inadmisibil ca aceste fonduri europene să nu facă parte din priorităţile guvernului, dar ce să ne mirăm, PSD are tot felul de priorităţi: lupta cu BNR, lupta cu investitorii, cu multinaţionalele, numai cu fondurile europene nu prea se luptă, că dacă s-ar lupta în interesul românilor ar trage banii şi ar realiza investiţii, măcar de acolo dacă din fonduri proprii nu reuşesc să facă acest lucru”, a spus Iohannis.